Diari Oficial de la Generalitat Valenciana


Sumari del DOGV 8890, del 25-08-2020 (2020/6741)

RESOLUCIÓ d'11 de juny de 2020, de la Direcció General d'Indústria, Energia i Mines, per la qual s'atorga a I-DE Redes Eléctricas Inteligentes, SAU, autorització administrativa prèvia i autorització administrativa de construcció de les instal·lacions de distribució d'energia elèctrica de la nova subestació transformadora de 220/132 kV, denominada ST Castalla, que se situarà al terme municipal de Castalla, i es declara, en concret, la utilitat pública d'aquestes instal·lacions . [2020/6741]
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8890

Data del DOGV
:   25-08-2020

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2020/6741


Data del document
:   11-06-2020

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball

RESOLUCIÓ d'11 de juny de 2020, de la Direcció General d'Indústria, Energia i Mines, per la qual s'atorga a I-DE Redes Eléctricas Inteligentes, SAU, autorització administrativa prèvia i autorització administrativa de construcció de les instal·lacions de distribució d'energia elèctrica de la nova subestació transformadora de 220/132 kV, denominada ST Castalla, que se situarà al terme municipal de Castalla, i es declara, en concret, la utilitat pública d'aquestes instal·lacions [ATASCT/2017/101/03]. [2020/6741]  
Antecedents de fet  
Amb data 27 de desembre de 2017, Iberdrola Distribución Eléctrica, SA Unipersonal, a través de representant degudament acreditat, va presentar davant el Servei Territorial d'Indústria i Energia d'Alacant un imprés normalitzat en què sol·licitava:  
- autorització administrativa prèvia per a les instal·lacions elèctriques de distribució de la nova subestació transformadora ST Castalla, parc de 132 kV, situada al terme municipal de Castalla (Alacant),  
- autorització administrativa de construcció del projecte tècnic d'execució de les instal·lacions a construir (anteriorment denominada aprovació del projecte tècnic d'execució),  
- i, declaració d'utilitat pública, en concret, de les instal·lacions.  
  
Juntament amb l'escrit de presentació d'aquestes peticions s'adjunta la documentació següent:  
- projecte tècnic, de 22 de desembre de 2017, per a l'execució de les instal·lacions esmentades, signat per persona tècnica competent i acompanyat de la declaració responsable de la mateixa data, d'acord amb la Resolució, de 22 d'octubre de 2010, de la Direcció General d'Energia,  
  
- declaració responsable de la persona tècnica competent projectista, acreditativa del compliment de la normativa aplicable al projecte segons estableix l'article 53.1.b de la Llei 24/2013, de 26 de desembre, del sector elèctric.  
- separata per a l'obtenció de les condicions tècniques, per a ser remesa als ajuntaments, i a la resta de les administracions públiques, organismes i, en el seu cas, empreses de serveis públics o d'interés general afectats per les instal·lacions, i  
- document ambiental, a fi de ser remés a la Direcció General de Medi Natural i d'Avaluació Ambiental, que compleix l'informe d'abast emés el 12 de maig de 2016 per l'esmentada direcció, per a l'obtenció del corresponent pronunciament ambiental.  
  
Consta en l'expedient l'acreditació, amb data 19 de febrer de 2018, del pagament de les taxes administratives corresponents al tràmit sol·licitat.  
El procediment administratiu corresponent a aquestes sol·licituds ha sigut tramitat amb l'expedient de referència ATASCT/2017/101/03, incoat a aquest efecte pel Servei Territorial d'Indústria i Energia d'Alacant.  
Consta com a antecedents del projecte inicial de la subestació, en la part relativa al parc de distribució, les resolucions següents:  
- Resolució de 18 de gener de 2012, de la llavors Direcció General d'Energia, per la qual s'atorga a Iberdrola Distribución Eléctrica, SA Unipersonal, autorització administrativa per a la nova subestació transformadora de 220/132/20 kV denominada ST Castalla, en la part corresponent a la xarxa de distribució d'energia elèctrica, situada al terme municipal de Castalla, s'aprova el projecte tècnic d'execució i es declara, en concret, la seua utilitat pública, publicada en el DOGV núm. 6765 / 02.05.2012 (Expedient ATASCT/2010/27/03).  
- Resolució de 12 de setembre de 2016, de la Direcció General d'Indústria i Energia, per la qual es modifica la Resolució de 18 de gener de 2012, de la Direcció General d'Energia, per la qual s'atorga a Iberdrola Distribución Eléctrica, SA Unipersonal, autorització administrativa per a la nova subestació transformadora de 220/132/20 kV denominada ST Castalla, en la part corresponent a la xarxa de distribució d'energia elèctrica, situada al terme municipal de Castalla, s'aprova el projecte tècnic d'execució i es declara, en concret, la seua utilitat pública, ATASCT/2010/27/03, per remodelació de les instal·lacions a 132/20 kV i canvi de denominació de la subestació a ST Bastá, i atorga autorització administrativa prèvia a la referida instal·lació modificada, autorització administrativa de construcció del seu projecte tècnic d'execució i es declara, en concret, la utilitat pública de la instal·lació referida, publicada en el DOGV núm. 7904 / 26.10.2016 (Expedient ATRCCT/2016/53/03).  
Quant als antecedents relatius a les instal·lacions del parc de transport de la subestació i la línia d'entrada/eixida des de la línia d'alimentació 200 kV Beneixama - Novelda, per a evitar reproduccions, cal remetre's a la Resolució, de 10 de juny de 2020, de la Direcció General d'Indústria, Energia i Mines, per la qual s'atorguen a Red Eléctrica de España, SA Unipersonal, autorització administrativa prèvia i autorització administrativa de construcció de les instal·lacions de transport secundari de la nova subestació transformadora de 220/132 kV, denominada ST Castalla, a situar al terme municipal de Castalla (Alacant), es declara, en concret, la utilitat pública d'aquestes instal·lacions, i es deixa sense efecte la Resolució de 18 de gener de 2012, de la llavors Direcció General d'Energia, corresponent a l'expedient ATASCT/2009/503/03. [Expedient referència ATASCT/2017/102/03], accessible en la URL de validació: https://www.tramita.gva.es/csv-front/index.faces'cadena=abmb5azf-srkv2sgb-yhuu7ymi, amb codi segur de verificació CSV: ABMB5AZF-SRkV2SGB-YHUU7YMI, no obstant la publicació en els diaris oficials que en aquesta es recullen. En aquesta resolució es recullen els antecedents més rellevants que van donar causa i van motivar les raons del canvi d'emplaçament de la subestació, les instal·lacions de distribució de la qual són objecte de la present resolució.  
Les instal·lacions de distribució d'energia elèctrica per a la qual se sol·licita autorització de construcció s'executaran al terme municipal de Castalla (Alacant), concretament a l'interior de la nova subestació transformadora, denominada ST Castalla, en la part d'aquesta de titularitat d'Iberdrola Distribución Eléctrica, SA Unipersonal (actualment I-DE Redes Eléctricas Inteligentes, SA Unipersonal, després del canvi de denominació social), a situar en la parcel·la 199, del polígon 1, del referit terme municipal (coordenades UTM fus 30 DATUM, ETRS89: U:478.783 Q:4.274.392).  
De conformitat amb el document de Planificació Energètica. Pla de Desenvolupament de la Xarxa de Transport d'Energia Elèctrica 2015-2020, la nova subestació ST Castalla 220/132 Kv està motivada pel suport a distribució des de la xarxa de transport per a atendre les necessitats energètiques de l'entorn dels municipis d'Ibi, Onil i Castalla. Aquest suport es realitzarà, a través de la transformació 220/132 kV de la subestació ST Castalla, mitjançant una línia elèctrica aèria d'alta tensió a 132 kV d'entrada-eixida a la subestació, i amb connexió en la línia 132 kV Villena - Ibi existent (expedient administratiu ATLINE/2018/55/03 en tramitació), i mitjançant la subestació ST Bastà 132/20 kV en explotació.  
Amb data 9 de juliol de 2019, ha sigut publicat en el Butlletí Oficial del Registre Mercantil (núm. 129), la inscripció del canvi de denominació social d'Iberdrola Distribución Eléctrica, SA Unipersonal, per la denominació I-DE Redes Eléctricas Inteligentes, SA Unipersonal».  
  
En el mateix sentit, a data de la present, I-DE Redes Eléctricas Inteligentes, SA Unipersonal, es troba inscrita en el Registre Administratiu de Distribuïdors amb el número de registre R1-001 (registre accessible des del lloc web del Ministeri per a la Transició Ecològica i el Repte Demogràfic), inscripció per a la qual és necessari acreditar el compliment de les capacitats citades en els articles 37 i 121.3 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
La sol·licitud d'autorització administrativa ha sigut objecte d'informació pública als efectes previstos en l'article 9 del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, i en l'article 144 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, durant el termini de vint dies en:  
- el Diari Oficial de la Generalitat Valenciana, de 22 de maig de 2018 (DOGV 8300).  
- el Butlletí Oficial de la Província d'Alacant, de 14 de maig de 2018 (BOPA 90)  
- el diari de premsa Información, edició d'Alacant, de 16 de maig de 2018.  
Amb la mateixa finalitat i termini, el Servei Territorial d'Indústria i Energia d'Alacant va remetre a l'Ajuntament de Castalla, per a la seua exposició en el tauler d'anuncis, la sol·licitud de reconeixement, en concret, d'utilitat pública de la instal·lació, juntament amb la relació concreta i individualitzada dels béns i drets afectats pel procediment d'expropiació forçosa del ple domini o per a la imposició de servitud de pas d'energia elèctrica, i li va requerir, una vegada finalitzat el període de publicitat, que li remetera diligència acreditativa de l'exposició, la qual consta en l'expedient.  
D'acord amb el procediment reglamentàriament establit, a fi que, en el termini de vint dies presentaren la seua conformitat o oposició a l'autorització sol·licitada i emeteren, si procedia, les oportunes condicions tècniques al projecte tècnic de la instal·lació, es va remetre separata d'aquest a les següents administracions, organismes i empreses de servei públic o d'interés general, els béns o els drets dels quals a càrrec seu puguen ser afectats per aquesta, amb el resultat que, en síntesi, es detalla:  
- Servei Territorial d'Urbanisme d'Alacant. En el seu escrit de 9 de juliol de 2018, s'informa que es requerirà la tramitació prèvia i l'aprovació del pertinent pla especial en els termes previstos en els articles 43 i 199.5 de la citada Llei 5/2014.  
Traslladat l'escrit al peticionari, aquest, mitjançant un escrit de 6 de novembre 2018, manifesta en relació amb la necessitat de tramitar un pla especial que aquest precepte és aplicable per a aquelles actuacions promogudes per les administracions públiques, com consta en l'apartat 5é de l'article 199 de la Llei 5/2014, que el present projecte no es troba sotmés al control preventiu municipal, d'acord amb el que assenyala la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana, modificada per la Llei 16/2008, de 22 de desembre, i que l'informe emés pel Servei Territorial d'Urbanisme no assenyala cap interferència i/o incompatibilitat amb el planejament urbanístic. Adjunta a l'escrit citat el certificat de viabilitat urbanística de la nova ST Castalla, situada al polígon 1, parcel·la 199, de 10 de març de 2017, en el qual es conclou, que l'activitat projectada és compatible amb la normativa i el planejament urbanístic municipal, emés per l'Ajuntament de Castalla.  
  
A la vista del citat informe municipal, i després de l'anàlisi jurídica dels articles 199 i 201 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, el Servei Territorial d'Urbanisme, mitjançant informe de 20 de setembre de 2019, conclou que no procedeix emetre informe en relació amb les obres objecte d'aquesta autorització.  
- Diputació Provincial d'Alacant. Àrea d'infraestructures. Mitjançant l'escrit de 2 de maig de 2018, manifesten que no són titulars de la carretera o camí al qual es fa referència en la sol·licitud, i trasllada la sol·licitud a la Conselleria d'Habitatge, Obres Públiques i Vertebració del Territori perquè són els gestors de la infraestructura viària.  
  
- Servei Territorial d'Obres Públiques d'Alacant. Després d'aportar un «Estudi d'accés de la nova subestació ST Castalla a la carretera CV-811», mitjançant l'escrit de 2 de novembre de 2018, el citat servei informa favorablement sobre el nou accés i indica que aquest disposa de resolució d'autorització de 2 de novembre de 2018, corresponent a l'expedient 2018/19.  
D'acord amb el que estableixen l'article 75.1 de la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana, i l'article 72 de la Llei 16/2008, de 22 de desembre, en el si del procediment d'autorització administrativa regulat pel Decret 88/2005, de 29 d'abril, el Servei Territorial d'Indústria i Energia d'Alacant va sol·licitar a l'Ajuntament de Castalla, com a autoritat urbanística municipal competent, en el mateix ofici de 17 d'abril de 2018, que requeria conformitat o oposició al projecte i condicions tècniques, que evacuara informe sobre l'adaptació del projecte de la nova subestació al planejament urbanístic que siga d'aplicació, advertint que, de conformitat amb el que s'establia en el referit article, disposava del termini d'un (1) mes per a l'emissió de l'informe esmentat, passat el qual s'entendria evacuat en sentit favorable. En resposta l'Ajuntament de Castalla, mitjançant escrit de 2 de maig de 2018, va informar que «no hi ha cap inconvenient en la instal·lació de la ST, sempre que s'obtinguen les corresponents autoritzacions». Traslladat l'escrit al peticionari, aquest va manifestar la seua conformitat.  
  
Quant a les al·legacions presentades, consta en el procediment la personació d'un únic al·legant, la mercantil Mula & Tarancón Explotaciones Agrícolas, SL, titular dels béns i drets afectats (en ple domini) pel projecte d'instal·lació, segons es va identificar en els anuncis d'informació pública, concretament de la parcel·la 199, del polígon 1, del terme de Castalla, referència cadastral 03000H869899815459DK, amb ús de «fruiters regadiu». En síntesi, per mitjà de les al·legacions que ell ha presentat sol·licita:  
- la nul·litat del procediment d'expropiació, atés que no ha sigut atorgada per l'òrgan competent la declaració, en concret, d'utilitat pública de la instal·lació, no ha sigut publicada la seua resolució, ni ha sigut notificada als afectats;  
- la nul·litat del procediment d'autorització per no haver sigut sotmés el projecte al procediment ordinari d'avaluació d'impacte ambiental;  
- i finalment, proposta del canvi d'ubicació de la subestació de la parcel·la 199 a la parcel·la 202, de la qual manifesta també ser titular, a causa dels perjudicis econòmics i a la major indemnització que provocaria la ubicació seleccionada, ja que es tracta d'una parcel·la agrícola amb plantació d'olivar superintensivo, en la qual, a més, està projectada la construcció d'una nau agrícola per a l'activitat d'almàssera de producció d'oli d'oliva, i aporta:  
· certificat, expedit pel secretari de l'Ajuntament de Castalla el 19.11.2013, de compatibilitat urbanística de la parcel·la 199 per a la citada activitat.  
· sol·licitud de llicència d'obres per a la construcció de nau agrícola en la parcel·la 199,  
· sol·licitud de llicència ambiental per a una nau agrícola destinada a ús agrícola i producció d'oli,  
· autoliquidacions de taxes administratives per a les citades sol·licituds, i  
· informe, de 23 de maig de 2018, emés per enginyer tècnic industrial, a petició de l'al·legant, en el qual es justifica el trasllat de la ubicació de la subestació a la parcel·la confrontant 202, en tindre les mateixes característiques que la parcel·la 199, però no estar afectada aquella per cultius d'olivar superintensiu en producció i edificació agrícola en projecte.  
Respecte d'aquesta documentació aportada per l'al·legant cal indicar que, si bé aquest manifesta disposar de llicència d'obres, no constava en els documents indicats acreditació d'aquest aspecte.  
Traslladades les al·legacions a l'empresa peticionària, en síntesi, ha informat el següent:  
- que no procedeix la nul·litat del procediment d'expropiació, atés que aquest no s'ha iniciat com tampoc s'ha resolt la declaració d'utilitat pública en concret de la instal·lació interessada que ha de precedir al d'expropiació, si és que aquesta fora necessària;  
A la vista d'aquesta al·legació i la seua resposta, ha de rebutjar-se la primera perquè els procediments no són objecte de nul·litat, sinó els actes administratius, expressos o presumptes, en què aquells acaben, i atés que no s'ha dictat cap acte, en estar en fase d'instrucció i ordenació i no haver-se substanciat el procediment, no és possible la nul·litat d'un acte inexistent. A més, quant a l'expropiació forçosa, el procediment per a portar a terme aquesta encara no s'ha iniciat al no poder instar-se mentre no haja sigut resolt el procediment de declaració d'utilitat pública de la instal·lació concreta, la qual cosa és precisament objecte de la present resolució.  
- que no procedeix la nul·litat del procediment d'autorització, perquè el projecte s'ha sotmés al procediment simplificat d'avaluació ambiental, de conformitat amb la Llei 21/2013, de 9 de desembre, d'avaluació ambiental;  
A la vista d'aquesta al·legació i la seua resposta, cal desestimar-la perquè el projecte ha sigut sotmés a avaluació i pronunciament ambiental favorable, com queda recollit en l'informe d'impacte ambiental, de 22 de març de 2019 (expedient 113/2024-RRM), de la Direcció General de Medi Natural i d'Avaluació Ambiental, i en la declaració d'impacte ambiental del projecte de línia elèctrica de 220 kV emesa per la Resolució de 31 de gener de 2012, del director general d'Avaluació Ambiental i Territorial, a la qual aquell fa remissió.  
  
- i finalment, respecte del canvi d'ubicació de la subestació, manifesta la peticionària que el projecte va ser objecte d'estudi previ d'alternatives d'ubicació, i l'emplaçament projectat va obtindre valoració favorable per part de la Direcció General de Medi Natural i d'Avaluació Ambiental, com consta en l'Informe sobre el canvi d'abast tècnic del projecte de subestació elèctrica a Castalla i les seues línies de connexió, de 12 de maig de 2016.  
  
A la vista d'aquesta resposta per part de la peticionària a l'al·legació que feia l'afectat que oferia una parcel·la de la seua propietat confrontant amb la que es projectava la subestació, on afirmava que era possible reubicar la instal·lació, aquest centre directiu va considerar necessari estudiar la proposta i va requerir a l'empresa elèctrica un estudi motivat de la viabilitat o inviabilitat de l'alternativa plantejada per l'al·legant sobre la base dels criteris d'eficiència energètica, tecnològics o mediambientals recollits en l'article 54 de la Llei 24/2013, de 26 de desembre, del sector elèctric (LSE), i la seua comparativa amb la ubicació projectada, així com d'altres possibles alternatives dins de les parcel·les de titularitat de l'al·legant que pogueren minimitzar les afeccions (dins de la pròpia parcel·la núm. 199 i/o de la parcel·la núm. 202 proposada per l'al·legant).  
En resposta al requeriment, amb data 20 d'agost de 2019, l'empresa peticionària va presentar escrit acompanyat d'estudi de viabilitat que ratifica la viabilitat de la ubicació de la ST Castalla al polígon 1 parcel·la 199 d'aqueix mateix terme municipal, en el qual indicava el següent:  
  
- la possibilitat d'implantar la subestació en la parcel·la núm. 202 ja es va analitzar inicialment durant la fase d'implantació d'aquest projecte i va quedar descartada per la seua inviabilitat, atés que aplicant la separació requerida a la carretera CV-811, la plataforma de la subestació no cap enterament dins de la parcel·la núm. 202 i envaeix la parcel·la núm. 201, i aquesta és d'un altre propietari diferent de l'al·legant que quedaria afectat en 2.789,03 m².  
- aquesta ubicació no deixaria espai a futures ampliacions de la subestació ni la connexió a aquesta de noves línies elèctriques que foren necessàries.  
L'empresa peticionària també indicava que les al·legacions del propietari no desvirtuen ni inviabiliza la declaració d'utilitat pública en concret que es tramita en el si de l'expedient ATASCT/2017/101/03 per a la ST Castalla en la parcel·la 199 del polígon 1 del terme municipal de Castalla, ni s'acredita la concurrència de les limitacions a la constitució de servitud de pas establides en la Llei 24/2013, de 26 de desembre, del sector elèctric, per la qual cosa va sol·licitar la continuïtat dels tràmits tendents a l'emissió de les autoritzacions sol·licitades.  
  
D'altra banda, posteriorment, Red Eléctrica de España, SA Unipersonal (d'ara endavant REE), com a afectada d'igual manera per l'al·legació, en la seua condició de sol·licitant de les autoritzacions de les instal·lacions de transport de la mateixa subestació compartida amb I-DE Redes Eléctricas Inteligentes, SA Unipersonal, en l'expedient ATASCT/2017/102/03, el 7 d'octubre de 2019, va informar aquest centre directiu que havia tingut accés a les dimensions i ubicació pretesa pel compareixent per a la nau agrícola esmentada a través de la documentació que aquest li havia facilitat, i d'acord amb aquesta la ubicació de la subestació i el projecte de la citada construcció agrícola coincideixen en part, i proposa dos possibles escenaris:  
- en un d'aquests es preveu el desplaçament de la subestació (parc de transport i de distribució) dins de la parcel·la 199, tenint en compte també l'efecte i influència admissibles en les connexions d'entrada i eixida des de les línies de transport (220 kV, Beneixama - Novelda) i distribució (132 kV, Ibi - Villena) per a la seua integració en el sistema elèctric general, però així i tot es requereix el desplaçament de la nau agrícola dins de la parcel·la 199.  
- en l'altre es manté la subestació en la ubicació projectada i es desplaça el projecte de la nau agrícola, atés que en l'altra alternativa també és necessari el desplaçament d'aquesta.  
D'altra banda, i atés que d'acord amb les al·legacions presentades pel titular de la parcel·la aquest manifestava posseir llicència d'obres per a la construcció de la nau, cosa que no es deduïa de la documentació aportada, la Subdirecció General d'Energia i Mines adscrita a aquesta direcció general va sol·licitar a l'Ajuntament de Castalla que aclarira aquest aspecte. Se'n va rebre informe el 27 de novembre de 2019, en el qual es recollia que:  
- en data 25 de juliol de 2017 es va sol·licitar llicència d'obres per a la construcció de nau agrícola i obtenció d'oli d'oliva en la parcel·la 199 del polígon 1, que en data 4 de juny de 2018 es va emetre informe desfavorable per part de la Conselleria d'Agricultura, Medi Ambient, Canvi Climàtic i Desenvolupament Sostenible, per la qual cosa el 22 de gener de 2019, es va procedir a denegar la llicència. L'interessat va presentar recurs de reposició, sobre el qual es va informar desfavorablement de nou per la citada conselleria el 28 d'agost de 2019.  
- en data 8 de febrer de 2018 es va presentar sol·licitud de llicència ambiental per a la citada nau.  
- l'al·legant no disposa de llicència d'obres ni llicència d'obertura per a l'activitat.  
A la vista del pronunciament municipal, i d'acord amb l'article 82 de la Llei 39/2015, d'1 d'octubre, del procediment administratiu comú de les administracions públiques, es van remetre els nous documents que hi ha en l'expedient tant a I-DE Redes Eléctricas Inteligentes, SA Unipersonal, com a la mercantil Mula & Tarancón Explotaciones Agrícolas, SL.  
El passat 14 de gener de 2020 l'al·legant va remetre resposta en la qual, en resum, indica el següent:  
- Continua afirmant que disposa de llicència d'obres per a la construcció d'una nau industrial (a la qual també denomina nau agrícola i almàssera per a l'obtenció d'oli d'oliva), sobre la base de l'informe favorable dels serveis tècnics municipals, de 24 d'octubre de 2013. Indica que s'adjunta com a documents 1 i 2 certificat expedit pel secretari de l'Ajuntament de Castalla amb el vistiplau de l'alcaldia de 19 de novembre de 2013 que ho acredita.  
- Respecte de les alternatives presentades per REE per a la reubicació, tant de la nau com de la subestació dins de la parcel·la 199, continua al·legant que les opcions són reubicar la subestació en les altres parcel·les diferents a aquestes proposades per ell. Així proposa:  
· de manera principal, i ex novo al procediment, una nova ubicació en la parcel·la de referència cadastral 48873I719620730474MN (de 2.200.118 m²), concretament en la subparcel·la ac (de 154.695 m²), emplaçament que diu que li va ser també ja oferit a l'empresa elèctrica per la seua millor aptitud donada la seua menor distància a la línia de 220 kV Beneixama - Novelda a la qual ha de connectar-se la subestació, i per tindre menor valor agrícola.  
· i de manera subsidiària, la ubicació, ja manifestada en les seues anteriors al·legacions, en les parcel·les núm. 202 (de la seua propietat, i núm. 201 (propietat d'un altre titular no afectat prèviament i que per això no ha comparegut en el procediment), més aptes per ser de secà (i per això menys oneroses a efectes indemnitzatoris) davant de la núm. 199, amb plantació de fruiteres (olivars) de regadiu superintensiu, en la qual es pretén construir la ST Castalla.  
Al·lega, a més, que com no s'ha realitzat l'avaluació d'impacte ambiental de la ubicació sol·licitada, no seria obstacle en aquest sentit que es procedira a aquesta avaluació en l'emplaçament proposat, cosa que, no obstant això, cal aclarir ja, és incorrecte, ja que el projecte tramitat en la parcel·la núm. 199 sí ha sigut objecte d'avaluació d'impacte ambiental, i amb pronunciament favorable, com s'ha recollit supra;  
  
Per la seua part, I-DE Redes Eléctricas Inteligentes, SA Unipersonal, va presentar al·legacions el 9 de gener de 2020 en què indica que:  
- el Reial decret 1955/2000 estableix que les limitacions a la constitució de servitud de pas operaran quan, al temps d'iniciar-se l'expedient de sol·licitud de declaració d'utilitat pública ja hi haja els edificis i altres elements sobre els quals s'estableixen les limitacions, circumstància que pot extrapolar-se al cas que ens ocupa, atés que la nau agrícola que motivaria el desplaçament de la subestació no està construïda actualment;  
- el sol·licitant del desplaçament de la subestació no disposa al dia de hui d'un dret patrimonialitzat del qual es desprenga la necessitat de desplaçar la ST Castalla.  
- amb independència de l'anterior, es ratifica en l'estudi d'alternatives presentat per Red Eléctrica de España, SA Unipersonal, el 7 d'octubre de 2019, que permetrien la compatibilització de la subestació elèctrica, parc de transport i de distribució, amb la nau agrícola.  
Atés que l'al·legant al·ludia a una sèrie de documents (un total d'11) en el cos del seu escrit de resposta al tràmit d'audiència presentat en el 14 de gener de 2020, i que el document adjunt que havia de contindre aquells era el mateix que la mateixa resposta, es va procedir a sol·licitar-li que esmenara l'error, tot això amb la finalitat de poder valorar de manera completa el que havia manifestat en l'essencial tràmit d'audiència, i aquest va procedir a la seua aportació el passat 26 de maig de 2020.  
No obstant això, de forma, cal dir-ho, inopinada, l'al·legant no procedeix només a esmenar l'error que va cometre, sinó que aporta un document (el núm. 2) que, a data 14 de gener de 2020, ni tan sols existia, perquè va ser emés per l'Ajuntament de Castalla en data posterior, el 25 de febrer de 2020. Aquest document es refereix a la resolució de la concessió de llicència d'obres per a la construcció d'una nau agrícola i obtenció d'oli d'oliva (sense envasament) en la parcel·la 199, polígon 1, llicència que d'acord amb el seu contingut s'atorga en haver-se modificat la sol·licitud i el projecte inicial (en haver-se denegat la sol·licitud de llicència municipal d'obres per la Junta de Govern Local el 22 de gener de 2019, amb l'informe previ vinculant desfavorable de la conselleria competent en agricultura de 04.06.2018). La llicència municipal atorgada està condicionada a l'obtenció de:  
· informe favorable d'agricultura,  
· autorització d'accés a la carretera, i  
· llicència ambiental, la qual segons la mateixa resolució municipal haurà de ser atorgada, després d'una tramitació conjunta amb el projecte d'obres, en una resolució que es pronuncie alhora tant sobre les obres com sobre l'activitat.  
Finalment, la referida resolució, de 25 de febrer de 2020, ha sigut atorgada sense perjudici de tercers.  
A la vista de la instrucció duta a terme, en la qual s'ha tractat de garantir que tant l'empresa promotora de la infraestructura elèctrica com les parts afectades pel projecte pogueren ser oïdes i aportaren la informació que consideraren rellevants als seus propòsits, drets i interessos, una vegada realitzat el tràmit d'audiència, correspon valorar totes les al·legacions i arguments incorporats al procediment. Sobre aquest tema, cal assenyalar que:  
- Respecte a la ubicació en la parcel·la de referència cadastral 22465T423799167796DO (de 2.200.118 m²), concretament en la subparcel·la ac (de 154.695 m²), que amb caràcter principal ha sigut sol·licitat per Mula & Tarancón Explotaciones Agrícolas, SL, per primera vegada en el procediment a què es refereix aquesta resolució en el tràmit d'audiència, és a dir, una vegada s'havia instruït i substanciat aquest, ha de descartar-se perquè:  
· La seua consideració en aquest moment (pel que s'ha dit, pràcticament extemporània), suposaria una nova i completa instrucció, intrínsecament complexa (l'actual porta en tramitació des de 2017), endarrerint de manera injustificada la posada en servei d'unes instal·lacions vinculades indissociablement i que donen sentit funcional malgrat siguen de diferents titulars per exigències legals de separació d'activitats, a una infraestructura conjunta transport-distribució que estava prevista per a 2018 en l'actual «Planificació energètica. Pla de desenvolupament de la xarxa de transport d'energia elèctrica 2015-2020», planificació que té caràcter vinculant, i que està, a més, en l'últim any del període sexenal que abasta.  
· A més, es troba en una zona que ja va ser descartada en l'estudi d'impacte ambiental per trobar-se en l'àmbit de Xarxa Natura 2000 que fa inviable mediambientalment la ubicació d'una instal·lació de transport.  
- Quant al canvi d'ubicació, subsidiària respecte de l'anterior, segons l'última petició realitzada per la referida mercantil, des de la parcel·la núm. 199 en la qual està plantejat el projecte a la parcel·la confrontant núm. 201 que ofereix l'al·legant per ser de la seua propietat, ha de descartar-se igualment perquè:  
· la plataforma de la subestació no hi cap completament, ateses la seua grandària i la separació requerida a la carretera CV-811 que suposa una afecció de 2.789,03 m² a la parcel·la núm. 202 d'un nou propietari que fins ara no ha comparegut en el procediment, la qual cosa continuaria introduint més demores en la data de posada en servei, actualment superada, com s'ha indicat.  
· Aqueixa ubicació no deixa espai a futures ampliacions de la subestació ni a la connexió de futures línies de distribució, de fet el projecte ha previst espai de reserva per a tres posicions, dues d'aquestes per a línies futures que escometran la subestació. Cal tindre en compte que les instal·lacions elèctriques de tensions elevades, com són les de distribució (com és el cas de la línia de doble circuit de 132 kV, objecte de l'expedient administratiu ATLINE/2018/55/03 en tramitació) porten innates certa complexitat i condicions constructives que suposen afeccions i distàncies de seguretat que han de respectar-se, i que no sols depenen de la superfície de les parcel·les on se situen.  
En definitiva, hi ha també raons temporals i d'índole tècnica per a rebutjar aquesta opció.  
- D'altra banda, cal tindre en compte que en l'estudi d'impacte ambiental es van tindre en compte diferents opcions per a la ubicació de la subestació (punt 6.1.3 del document ambiental), i es conclou que havia d'implantar-se el més a prop possible a la traça de la línia elèctrica de 220 kV d'entrada-eixida des de la L/Beneixama-Novelda i dins de la zona ja avaluada favorablement abans, i es concreta en l'informe d'impacte ambiental, de 22 de març de 2019, de la Direcció General del Medi Natural i Avaluació Ambiental, que entre les referides les alternatives analitzades, s'optava per situar la SE Castalla en la zona central de l'àmbit d'estudi, i va ser seleccionada la parcel·la 199 del polígon 1 del terme municipal de Castalla, de grans dimensions i ús agrícola, i s'havia ajustat la seua situació per a evitar els riscos naturals que podrien generar efectes negatius, així com mantindre's fora de la delimitació de la Xarxa Natura 2000.  
És a dir, la ubicació projectada en la parcel·la núm. 199 no va ser elegida de manera aleatòria ni discrecional, sinó com a resultat d'un procés raonat i d'anàlisi de la seua viabilitat territorial, mediambiental i energètic, no obstant que la implantació d'aquest tipus d'infraestructures d'interés econòmic general, supose, comunament, l'afecció de drets de terceres persones, públiques i/o particulars, que naturalment hauran de ser objecte de compensació i indemnització justa en el cas de no arribar a acords les parts a través del corresponent procediment previst en la llei d'expropiació forçosa.  
- Finalment, cal tindre en compte que l'Ajuntament de Castalla, el 2 de maig de 2018, a consulta d'aquesta Administració, va evacuar informe en què indica que no hi ha cap inconvenient en relació amb l'adaptació del projecte de la nova subestació ST Castalla 220/132 kV, a situar en la parcel·la núm. 199 del polígon 1 de Castalla, al seu planejament urbanístic. Cal assenyalar que el citat informe es va emetre en relació amb l'article 75.1 de la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana i que d'acord amb el punt 3 d'aquest article, segons la redacció introduïda per l'article 72 de la Llei 16/2008, de 22 de desembre, l'emissió d'aquest informe municipal suposa que la construcció de les instal·lacions de distribució interessades no queden sotmeses a llicència urbanística o a qualsevol altre acte de control preventiu municipal. En definitiva, l'Ajuntament de Castalla en informar el projecte de les instal·lacions dins del procediment d'autorització administrativa energètica va tindre accés a l'emplaçament de la subestació, dimensions, etc. i va assumir i donar el vistiplau amb això a totes les qüestions, que en altres supòsits diferents, hagueren sigut objecte de control municipal i/o llicència urbanística posterior, però que queden suprimits per ministeri de la llei en integrar-se en aqueix informe.  
  
Cal afegir també que aquest informe va ser emés per l'Ajuntament de Castalla amb anterioritat, tant a l'atorgament de la llicència d'obres, de 25 de febrer de 2020, aportada a l'expedient per l'al·legant, Mula & Tarancón Explotacions Agrícoles, SL, el passat 26 de maig de 2020, com a la mateixa sol·licitud feta per aquest, donada la novació que es va produir quan la sol·licitud inicial va ser denegada per la citada corporació local a la vista dels informes desfavorables emesos per la conselleria competent en agricultura. De manera que també des de la prelació temporal d'actes emesos per la corporació local el plàcet administratiu d'aquesta a l'emplaçament de la subestació projectada va tindre lloc abans, en el cas que hi haguera una incompatibilitat entre les actuacions proposades sobre la parcel·la núm. 199 del polígon 1 de Castalla.  
  
Atés que aquesta llicència d'obres de la nau agrícola, no obstant la condicionalitat que conté a altres autoritzacions i informes, es va emetre, com aquesta indica expressament, sense perjudici de tercers, ha d'entendre's que des del punt de vista urbanístic i edificatori aquesta actuació és compatible amb la ubicació en la mateixa parcel·la de la subestació (tant el parc de transport com el de distribució), ja que, com acaba d'indicar-se, l'emplaçament d'aquesta havia sigut abans ja informat en sentit favorable pel mateix ajuntament d'acord amb l'article 75.3, i més tenint en compte el que disposa l'article 5 Llei 24/2013, de 26 de desembre, del sector elèctric, quant a la coordinació urbanística respecte de les xarxes de distribució d'electricitat, tipologia en la qual s'enquadren les instal·lacions objecte de la present resolució.  
  
Per tant, quant a eventuals limitacions o condicions que pogueren ser necessàries imposar o respectar entre les construccions i edificacions associades a tots dos projectes (la subestació elèctrica i la nau agrícola), són qüestions de competència municipal, corresponent a matèries de naturalesa i detall urbanístic i/o edificatori, que van més enllà de les que les autoritzacions administratives energètiques previstes en la llei del sector elèctric, i en les quals per això aquesta resolució no ha d'entrar.  
  
En relació amb el pronunciament ambiental, consta en l'expedient còpia de l'informe d'impacte ambiental de 22 de març de 2019 (expedient 113/8330-PCM), de la Direcció General de Medi Natural i d'Avaluació Ambiental, publicat en el DOGV núm. 8553 de 22 de maig de 2019, en la qual s'estima que les modificacions introduïdes en els projectes de nova subestació elèctrica SE Castalla 220/132 kV, promogut per Red Eléctrica de España, SAU, i Iberdrola Distribución Eléctrica, SAU, de L/220 kV, DC, de E/S en la SE Castalla des de la L/Beneixama-Novelda, promogut per Red Eléctrica de España, SAU, i de L/132 kV, DC, de E/S en la SE Castalla des de la L/Ibi-Villena, promogut per Iberdrola Distribución Eléctrica, SAU, per a la millora del subministrament elèctric a la Foia de Castalla, no tenen efectes significatius sobre el medi ambient, sempre que s'ajusten a les previsions dels seus respectius projectes i del document ambiental, als termes i condicions del present informe, i sense perjudici de l'obtenció prèvia de les autoritzacions sectorials que li siguen aplicables.  
  
La necessitat d'aquesta instal·lació, com a requisit previ a justificar pel sol·licitant i avaluar per l'òrgan competent per a la seua autorització, cal indicar que aquesta ja va ser valorada en l'atorgament de l'autorització administrativa amb la Resolució de 18 de gener de 2012, de la llavors Direcció General d'Energia, en la qual es reconeixia, ja en aquells dies, que la saturació existent i la falta de potència suficient en l'alimentació elèctrica de la zona geogràfica dels municipis d'Ibi, Onil i Castalla, motivada pels creixements de la demanda i vegetatiu, requeria el desenvolupament de la present subestació de suport a la distribució, cosa que también recull explícitament com a motivació de les infraestructures de transport associades a la «Planificació energètica. Pla de desenvolupament de la xarxa de transport d'energia elèctrica 2015-2020», de caràcter vinculant.  
Quant a la necessitat de la modificació puntual objecte del present procediment té la seua justificació en la necessitat de fer compatible la ubicació de la subestació ST Castalla amb el traçat de la línia de 220 kV d'entrada-eixida a aquesta, de manera que aquesta s'adeqüe a les característiques establides en el document de Planificació energètica, tal com es recull en l'annex I.1 (pàg. 24) de la Planificació energètica. Pla de desenvolupament de la xarxa de transport d'energia elèctrica 2015-2020, de caràcter vinculant, per a la citada infraestructura lineal.  
  
Ha de considerar-se que la instal·lació de distribució sol·licitada no genera incidències negatives en el sistema, en el sentit que el suport a la distribució des de la xarxa de transport que s'aconseguia amb l'anterior solució de la llavors ST Castalla 220/132/20 kV, es garantirà amb l'entrada en servei de la transformació 220/132 kV que es preveu en la nova ubicació de l'ara ST Castalla 220/132 kV, d'igual manera recollida en la pàgina 166 i en l'annex I.1 (pàg. 46) de la Planificació energètica. Pla de desenvolupament de la xarxa de transport d'energia elèctrica 2015-2020.  
A l'efecte de la seua justificació ha d'indicar-se que la subestació de transformació ST Castalla, en la part relativa al parc de distribució objecte de la present resolució ha sigut prevista en els plans d'inversió anuals i triennals presentats per Iberdrola Distribución Eléctrica, SA Unipersonal, concretament:  
- En el Pla d'inversió anual 2019 i triennal 2019-2021, objecte d'informes favorables per aquesta direcció general, amb inversió prevista en servei per a l'any 2021, codi d'obra KDD5250, i inversió bruta de 5.091.303 ?, i no estan previstos ingressos sufragats per tercers per a aquesta actuació.  
- En el Pla d'inversió anual 2020 i triennal 2020-2022, objecte d'informes favorables per aquesta direcció general, amb inversió prevista en servei per a l'any 2021, codi d'obra COO4963, i inversió bruta de 5.088.692 ?, i no estan previstos ingressos sufragats per tercers per a aquesta actuació.  
- En el Pla d'inversió anual 2020 i triennal 2020-2022, amb actualització de la inversió prevista en servei per a l'any 2022, codi d'obra BLK1534, i inversió bruta de 4.871.317,91 - per a un abast d'un transformador de relació 220/132 kV i 225 MVA de potència i un sistema de 132kV, de simple barra partida (SBP) tipus HIS compost per 2 posicions de línia, 1 de transformació i 1 de partició de barres, i no estan previstos ingressos sufragats per tercers per a aquesta actuació.  
  
Ha d'assenyalar-se que no consta al dia de hui que la Secretaria d'Estat d'Energia de l'Administració General de l'Estat haja aprovat la quantia màxima del pla d'inversions de la xarxa de distribució per a l'any 2021 a Iberdrola Distribución Eléctrica, SAU.  
Consta en l'expedient informe favorable del Servei Territorial d'Indústria i Energia d'Alacant, òrgan encarregat de la instrucció de l'expedient ATASCT/2017/102/03, i proposta de resolució de la Subdirecció General d'Energia i Mines adscrita a aquest centre directiu.  
  
  
Fonaments de dret  
La instrucció i resolució del present procediment administratiu correspon a la Generalitat, en estar la instal·lació elèctrica objecte d'aquest situada íntegrament en territori de la Comunitat Valenciana, i no estar enquadrada en les previstes en l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
D'acord amb el que es disposa en l'article 4.1.a i el punt 2 de la disposició addicional primera del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb l'article 12 del Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i de conformitat amb el títol VIII del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, correspon a la Direcció General d'Indústria, Energia i Mines d'aquest departament la resolució del present procediment.  
D'acord amb l'article 38.2 de la Llei 24/2013, de 26 de desembre, del sector elèctric, i amb l'article 38.1 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, la instal·lació elèctrica objecte de la sol·licitud constitueix part de les xarxes de distribució.  
D'acord amb el que es disposa en l'article 53.4 de la Llei 24/2013, de 26 de desembre, del sector elèctric; l'article 37 del Reial decret 1955/2000, d'1 de desembre, i l'article 8 del Decret 88/2005, de 29 d'abril, els sol·licitants d'autoritzacions d'instal·lacions de distribució d'energia elèctrica han d'acreditar la seua capacitat legal, tècnica i economicofinancera exigible per a la realització de cadascun dels projectes que presenten, tot això sense perjudici del que es preveu en aquest últim en relació amb l'exempció d'acreditació d'aquestes capacitats que potestativament puga atorgar l'Administració per als qui exercisquen l'activitat.  
D'acord amb els articles 39 i 53 de la Llei 24/2013, de 26 de desembre, del sector elèctric, i l'article 7.1.a i b del Decret 88/2005, de 29 d'abril, la construcció d'instal·lacions elèctriques pertanyents a la xarxa de distribució requereix autorització administrativa prèvia i autorització administrativa de construcció (d'acord amb la nova terminologia introduïda per la citada Llei 24/2013).  
De conformitat amb l'article 7.2.c de la Llei 21/2013, de 9 de desembre, d'avaluació ambiental, s'estableix que serà objecte d'una avaluació d'impacte ambiental simplificada, les modificacions de les característiques d'un projecte consignat en l'annex I o en l'annex II, diferents de les modificacions descrites en l'article 7.1.c ja autoritzats, executats o en procés d'execució, quan valorades per l'òrgan ambiental competent, puga tindre efectes adversos significatius sobre el medi ambient, d'acord amb els criteris de valoració definits en el citat article 7.2.c.  
Per ser el present procediment relatiu a l'autorització administrativa d'una subestació de transformació elèctrica amb alguna de les tensions igual o superior a 132 kV, declarada en concret d'utilitat pública, d'acord amb l'article 73 de la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana, és aplicable el capítol XX De les infraestructures del sector energètic, d'aquesta norma legal.  
  
D'acord amb el que es disposa en l'article 75 de la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana, i l'article 72 de la Llei 16/2008, de 22 de desembre, de mesures fiscals, de gestió administrativa i financera, i d'organització de la Generalitat, la instal·lació objecte de la present autorització requerirà sol·licitar informe a l'administració urbanística competent, a fi de l'adaptació de la instal·lació al planejament urbanístic que resulte d'aplicació.  
D'acord amb l'incís a) de l'article 3 del Decret 88/2005, de 29 d'abril, la instal·lació està classificada dins del grup primer, en estar emplaçada dins d'una subestació de transformació amb tensió en algun dels seus costats igual o superior a 36 kV.  
Per a les sol·licituds d'autorització administrativa prèvia i autorització administrativa de construcció és aplicable el capítol II del Decret 88/2005, de 29 d'abril, per estar classificada la instal·lació elèctrica objecte del present procediment dins del grup primer.  
D'acord amb l'apartat 2.A.4 de l'article 5 del Decret 88/2005, de 29 de novembre, en la sol·licitud d'autorització administrativa prèvia ha de justificar-se la necessitat de la instal·lació i que aquesta no genera incidències negatives en el sistema.  
D'acord amb el que s'estableix en l'article 130.1 del Reial decret 1955/2000, d'1 de desembre, els projectes d'execució d'instal·lacions elèctriques sotmesos a aprovació hauran d'elaborar-se d'acord amb els reglaments tècnics en la matèria, en aquest cas, el Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries.  
D'acord amb l'article 54 de la Llei 24/2013, de 26 de desembre, les instal·lacions de distribució d'energia elèctrica es declaren, amb caràcter general, d'utilitat pública, a l'efecte d'expropiació forçosa dels béns i drets necessaris per al seu establiment i de la imposició i exercici de la servitud de pas. D'acord amb l'article 55.1 d'aquesta norma legal, les empreses interessades poden sol·licitar el reconeixement, en concret, de la utilitat pública de les seues instal·lacions, i per a això hauran incloure una relació concreta i individualitzada dels béns o drets que consideren de necessària expropiació.  
Per a la sol·licitud de declaració d'utilitat pública, en concret, de la instal·lació a executar són aplicables el procediment i les disposicions contingudes en el capítol V del títol VII del Reial decret 1955/2000, d'1 de desembre, segons preveu la disposició addicional primera del Decret 88/2005, de 29 d'abril.  
En consideració de l'anterior, complits els requisits i els procediments legals i reglamentaris establits en la legislació vigent aplicables, resolc:  
  
Primer  
Atorgar autorització administrativa prèvia a I-DE Redes Eléctricas Inteligentes, SA Unipersonal, entesa com el dret a realitzar les instal·lacions de distribució associades a la nova subestació transformadora 220/132 kV, denominada ST Castalla, objecte de l'expedient de referència ATASCT/2017/101/03, a situar en la parcel·la 199, del polígon 1, del terme municipal de Castalla, província d'Alacant, amb l'abast que s'esmentA a continuació:  
Emplaçament:  
- municipi (província): Castalla (Alacant)  
- referència cadastral parcel·la: 47702R941586270215NA   
- superfície cadastral de la parcel·la: 147.162 m².  
- superfície requerida per la subestació: 22.220,20 m².  
- coordenades UTM fus 30 DATUM, ETRS89: X: 698.419 Y: 4.274.392  
Instal·lacions i equips:  
- Un sistema elèctric de 132 kV en instal·lació híbrida (HIS) d'intempèrie i aïllament en hexaflorur de sofre (SF6), en configuració de simple barra partida (SBP) amb acoblament transversal, compost per:  
  
· Dos (2) posicions de línia equipada amb interruptor (L/ Villena i L/ Ibi).  
· Una (1) posició d'autotransformador de potència equipada amb interruptor, per al AT-1.  
· Una (1) posició d'acoblament transversal de barres equipada amb interruptor.  
· Dos (2) sistemes de mesura de tensió en barres sense interruptor.  
· Espai de reserva per a una posició futura d'autotransformador de potència.  
· Espai de reserva per a dues posicions futures de línia.  
- Un (1) autotransformador trifàsic de potència en bany d'oli (AT-1), tipus intempèrie, de relació 220/132/21 kV, i potència nominal 135/180/225 MVA (amb refrigeració ONAN/ONAF1/ONAF2 respectivament), proveït de canviador de preses en càrrega en el costat d'alta tensió (132kV) i grup de connexió YNa0d11.  
- Espai de reserva per a la instal·lació d'un segon autotransformador de potència futur.  
- Una (1) caseta de serveis auxiliars (CSA-1) prefabricada de formigó d'una sola planta, per a proporcionar el subministrament elèctric als equips i serveis propis associats al Sistema de Distribució d'Energia Elèctrica, i que constarà en l'interior amb:  
· Un (1) transformador trifàsic de serveis auxiliars (denominat TSA-2) de tipus sec (resina) d'interior, de 250 kVA de potència i relació de transformació 20/0,42-0,24 kV, amb grup de connexió Dyn 11, i refrigeració ONAN.  
· Una (1) posició de remuntada sense interruptor.  
· Un (1) sistema de mesura sense interruptor.  
· Una (1) posició de protecció de transformador de serveis auxiliars, equipada amb interruptor-fusible.  
· Una (1) caixa de seccionament.  
L'alimentació elèctrica a la citada caseta de serveis auxiliars es realitzarà des d'una línia aèria de 20 kV externa a la subestació, titularitat d'I-DE Redes Eléctricas Inteligentes, SA Unipersonal, mitjançant un suport de transició aerosubterrani amb seccionament a col·locar a l'interior de la subestació, i tram subterrani fins a la posició de remunt. Aquesta línia forma part d'un altre expedient administratiu diferent al present.  
- Un (1) edifici de control prefabricat de formigó d'una sola planta destinat a albergar les sales de control i comunicacions.  
Es fa constar que el pressupost total del projecte de la instal·lació objecte de la present autorització és de tres milions quatre-cents mil sis-cents vint-i-tres euros amb díhuit cèntims d'euro (3.400.623,18 ?), valor recollit en el projecte d'execució, i que difereix del valor d'inversió bruta (4.871.317,91 ?) consignat en els últims plans d'inversió presentat per la distribuïdora, corresponent a 2021 i 2021-2023, això és un 43 % superior al reflectit en el projecte d'execució.  
  
De conformitat amb l'últim paràgraf de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, aquesta autorització s'atorga, sense perjudici de les concessions, autoritzacions, llicències i permisos, tant públiques com privades, que siguen necessàries obtindre per part d'I-DE Redes Eléctricas Inteligentes, SA Unipersonal, d'acord amb altres disposicions que resulten aplicables, i especialment les relatives a l'ordenació del territori i al medi ambient.  
El titular de la present autorització estarà subjecte a les condicions d'ordre mediambiental establides en l'Informe d'Impacte Ambiental, de 22 de març de 2019 (expedient 113/4501-URR), de la Direcció General de Medi Natural i d'Avaluació Ambiental, i en la Declaració d'Impacte Ambiental del projecte de línia elèctrica de 220 kV (expedient 113/1564-JDQ), emesa per Resolució de 31 de gener de 2012, del director general d'Avaluació Ambiental i Territorial, publicades respectivament en el DOGV núm. 8553 de 22.05.2019 i en el DOGV núm. 7884 de 29.09.2016, els quals s'integren en la present resolució per remissió a aquestes per a evitar la seua reproducció i donada la seua publicitat en els citats diaris oficials.  
El titular de la present autorització tindrà els drets, deures i obligacions recollits en el títol VII de la Llei 24/2013, de 26 de desembre, del sector elèctric, i el seu desenvolupament reglamentari. En tot cas, I-DE Redes Eléctricas Inteligentes, SA Unipersonal haurà d'observar els preceptes, mesures i condicions que s'establisquen en la legislació aplicable a cada moment a l'activitat de distribució d'energia elèctrica.  
  
L'incompliment de les condicions i requisits establits en la present autorització o la variació substancial dels pressupostos que han determinat el seu atorgament podran donar lloc a la seua revocació.  
  
Segon  
Atorgar autorització administrativa de construcció del projecte tècnic d'execució, de 22 de desembre de 2017, redactat per persona tècnica titulada competent i acompanyat de la declaració responsable d'aquesta, presentat per a la construcció de les instal·lacions de distribució descrites en el punt primer d'aquesta resolució, i habilitar I-DE Redes Eléctricas Inteligentes, SA Unipersonal, a la construcció de les instal·lacions interessades complint els requisits tècnics exigibles i d'acord amb les següents condicions:  
1. Les instal·lacions elèctriques hauran d'executar-se segons el projecte presentat i amb les condicions tècniques establides per les administracions, organismes i empreses de servei públic o d'interés general afectats per la present instal·lació i que han sigut acceptades pel titular d'aquesta. En cas que fora necessari introduir modificacions respecte de la documentació presentada i autoritzada, el titular de la present resolució haurà de sol·licitar prèviament a aquesta direcció general la corresponent autorització.  
2. Les instal·lacions a executar compliran, en tot cas, el que s'estableix en el Reial decret 337/2014, de 9 de maig, pel qual s'aprova el Reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries, així com en el Reial decret 223/2008, de 15 de febrer, pel qual s'aprova el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries ITC-LAT 01 a 09.  
3. El titular de la present autorització estarà subjecte a les condicions d'ordre mediambiental establides en l'informe d'impacte ambiental de 22 de març de 2019 (expedient 113/8554-ETJ), de la Direcció General de Medi Natural i d'Avaluació Ambiental, i en la Declaració d'Impacte Ambiental del projecte de línia elèctrica de 220 kV (expedient 113/4522-CZJ), emesa per Resolució de 31 de gener de 2012, del director general d'Avaluació Ambiental i Territorial, publicades respectivament en el DOGV núm. 8553 de 22.05.2019 i en el DOGV núm. 7884 de 29.09.2016, als quals ens remetem.  
  
4. El termini d'execució de la instal·lació serà de díhuit (18) mesos des de l'endemà de la seua notificació, i haurà de ser coordinada amb la construcció del parc de transport de la ST Castalla (expedient ATASCT/2017/102/03), autoritzat per aquest centre directiu el passat 10 de juny de 2020, la línia elèctrica de tensió nominal 220 kV d'entrada/eixida en la ST Castalla des de la línia 220 kV Beneixama - Novelda (expedient ATLINE/2010/376/03) i la línia 132 kV d'entrada i eixida, actualment en tràmit en l'expedient ATLINE/2018/55/03, des de l'actual línia en servei Ibi - Villena, al parc de distribució autoritzat per la present, de manera que puga produir-se de manera racional i òptima per al sistema elèctric la posada en servei efectiva d'aquestes instal·lacions. No obstant això, amb anterioritat a la seua finalització, podrà sol·licitar-se una ampliació concreta d'aquest mitjançant sol·licitud motivada davant aquest òrgan directiu, acompanyant a aquest efecte la documentació justificativa de la demora i del cronograma de treballs previstos per al nou termini sol·licitat.  
5. El titular de la present resolució estarà obligat a comunicar per escrit amb l'adequada diligència les incidències dignes d'esment que es produïsquen durant l'execució, tant a aquesta direcció general com al Servei Territorial d'Indústria i Energia d'Alacant.  
6. Així mateix, el titular de la present resolució estarà obligat a complir els deures i obligacions derivats de la legislació de prevenció de riscos laborals vigent durant la construcció.  
7. Sense perjudici del que preveu l'article 12.4 del Decret 88/2005, de 29 d'abril, personal tècnic en la matèria adscrit a aquesta direcció general o del Servei Territorial d'Indústria i Energia podran realitzar les comprovacions i les proves que consideren necessàries durant les obres i quan finalitzen aquestes en relació amb l'adequació d'aquesta a la documentació tècnica presentada i al compliment de la legislació vigent i de les condicions d'aquesta resolució.  
8. Finalitzades les obres de construcció de la instal·lació, I-DE Redes Eléctricas Inteligentes, SA Unipersonal, en el termini màxim de deu (10) dies hàbils, ho comunicarà al Servei Territorial d'Indústria i Energia d'Alacant a l'efecte de la sol·licitud de l'autorització d'explotació prevista en l'article 12 del Decret 88/2005, de 29 d'abril. Amb aquesta comunicació s'adjuntarà un certificat de direcció i final d'obra, subscrit per persona facultativa competent, en què s'acreditarà que és conforme als reglaments tècnics en la matèria, segons s'estableix en la normativa vigent per als projectes d'instal·lacions elèctriques i igualment respecte a les autoritzacions administratives prèvies i de construcció atorgades per la present. Quan l'esmentat certificat de direcció i final d'obra no estiga visat pel corresponent col·legi professional, s'adjuntarà l'oportuna declaració responsable d'acord amb el que indica la Resolució de 22 d'octubre de 2010, de la Direcció General d'Energia, publicada en el DOGV núm. 6389 de 3 de novembre de 2010.  
  
9. Una vegada atorgada l'autorització d'explotació de les instal·lacions interessades en el present procediment, en el termini màxim de deu (10) dies, el Servei Territorial d'Indústria i Energia d'Alacant ho comunicarà a aquesta direcció general, així com a l'òrgan ambiental a l'efecte de l'article 18.2 del Reial decret legislatiu 1/2008, d'11 de gener, en nom d'aquesta direcció general com a òrgan substantiu.  
10. Aquesta direcció general, amb el tràmit previ de l'oportú procediment, deixarà sense efecte la present autorització de construcció en qualsevol moment en què observe l'incompliment o inobservança de les condicions que s'hi imposen.  
  
Tercer  
Declarar, en concret, la utilitat pública per a l'establiment de les instal·lacions de distribució de la subestació elèctrica autoritzades en el punt primer de la present resolució, que es concreta en una afecció a les finques particulars, incloses en la relació de l'annex I de la present resolució, amb l'abast i els efectes previstos en el títol IX de la Llei 24/2013, de 26 de desembre, del sector elèctric, i de les seccions 2a i 3a del capítol V del títol VII del Reial decret 1955/2000.  
  
Aquesta declaració porta implícita, en tot cas, la necessitat d'ocupació dels béns o d'adquisició dels drets afectats i implicarà la urgent ocupació a l'efecte de l'article 52 de la Llei de 16 de desembre de 1954, sobre expropiació forçosa, i I-DE Redes Eléctricas Inteligentes, SA Unipersonal adquirirà la condició de beneficiari en l'expedient expropiatori, en la part corresponent al parc de distribució.  
  
Igualment, porta implícita l'autorització per a l'establiment o pas de la instal·lació elèctrica sobre terrenys de domini, ús o servei públic o patrimonials de l'Estat, o de les comunitats autònomes, o d'ús públic, propis o comunals de la província o municipi, obres i serveis d'aquests i zones de servitud pública.  
  
Quart  
Ordenar:  
- La publicació de la present resolució en el Diari Oficial de la Generalitat Valenciana i en el Butlletí Oficial de la Província d'Alacant.  
  
- La publicació de la present resolució en el Boletín Oficial del Estado o, a l'efecte de notificació de la present resolució, quan els interessats siguen desconeguts, s'ignore el lloc de la notificació o bé, intentada aquesta, no s'haguera pogut practicar, tot això d'acord amb el que determina l'article 44 de la Llei 39/2015, d'1 d'octubre, del procediment administratiu comú de les administracions públiques.  
  
- La notificació de la present resolució a I-DE Redes Eléctricas Inteligentes, SA Unipersonal, a l'Ajuntament de Castalla, a la mercantil Mula & Tarancón Explotaciones Agrícolas, SL, a totes les administracions o organismes públics i empreses del servei públic o serveis d'interés general que han intervingut, o pogut intervindre, en el procediment d'autorització, les que han emés o haurien hagut d'emetre les condicions tècniques al projecte d'execució, i les que van informar o haurien d'haver informat, durant la tramitació de la declaració, en concret, de la utilitat pública als titulars de béns i drets afectats, així com a la resta dels interessats en l'expedient, d'acord amb el que es preveu en l'article 52 de la Llei de 16 de desembre de 1954, d'expropiació forçosa.  
  
Tot això de conformitat amb el que disposen els articles 10 i 11.3 del Decret 88/2005, de 29 d'abril, del Consell de la Generalitat pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, i en l'article 148.2 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
  
Contra la present resolució, que no posa fi a la via administrativa, podrà interposar-se recurs d'alçada davant de la Secretaria Autonòmica d'Economia Sostenible, Sectors Productius, Comerç i Consum d'aquesta Conselleria en el termini d'un mes, comptador des de l'endemà de la seua notificació, d'acord amb el que s'estableix en l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 11 de juny de 2020.- La directora general d'Indústria, Energia i Mines: Maria Empar Martínez Bonafé.